དགོན་པ་ཐེངས་གསུམ་པ་སྤོར་མཁན་སྐྱབས་མཆོག་མི་མགོན་༼ཉི་འགོ་ཚང་ཡང་ཟེར་ཏེ་སྐུ་ཡུལ་གཤོང་བ་སྡེ་བའི་ཡིན་སྟབས་སྔ་དྲོ་ཉི་མ་འཆར་ཚེ་ཉི་འོད་ཐོག་མར་ས་བབས་ཀྱིས་སྐུ་ཡུལ་གྱི་འགོར་འཆར་བས་ཉི་འགོ་སྤྲུལ་སྐུ་ཞེས་མཚན་ཐོགས་པ་ཡིན་ནོ།།༽སྐུ་ཕྲེང་གསུམ་པ་བསྟན་པའི་རྒྱལ་མཚན་ཚང་གིས་དགོན་རྙིང་ནས་ད་ལྟའི་དགོན་ས་འདིར་ཀུན་མཁྱེན་བླ་མ་རིམ་བྱོན་གྱིས་མཐའ་ཡས་རྒྱ་མཚོའི་གདན་ས་དངོས་ཡིན་ཞེས་པའི་ལུང་བསྟན་གནང་བ་ལྟར་ད་ལྟའི་རྒྱ་མཁར་སྟེང་དུ་སྤྱི་ལོ༡༩༤༠ལོར་གནས་སྤོར་བ་ཡིན།གནས་སྤོར་དགོས་པའི་རྒྱུ་རྐྱེན་སྔོན་བླ་མ་གོང་མ་རྣམས་ཀྱིས་ལུང་བསྟན་དང་དགོན་པའི་གཡས་གཡོན་ཀུན་ནས་ཆུ་མིག་རྡོལ་བས་ཤྭ་འོད་དང་འོབས་ཤུལ་བྱུང་བ་སོགས་རྒྱུ་རྐྱེན་དུ་མ་འདུས་ཏེ་མཐར་སྤོར་བ་རེད།རྒྱ་མཁར་ཐང་ནས་འདུ་ཁང་བཞེངས་སར་ས་སློག་བྱེད་སྐབས་ས་འོག་ནས་མཆིག་དང་རྫ་ཆས་ཆེ་ཆུང་མང་པོ་བུད་པས་ཀུན་ཀྱིས་ཀུན་མཁྱེན་བླ་མས་གསུངས་པ་ལྟར་མཐའ་ཡས་རྒྱ་མཚོའི་གདན་ས་ཡིན་པའི་ངེས་པ་རྙེད་དེ་དད་གུས་ཚད་མེད་སྐྱེས།མི་མགོན་སྐུ་ཕྲེང་གསུམ་པ་ཚང་གིས་དགོན་པ་གནས་སྤོར་བའི་ལས་འགན་གཙོར་བཟུང་ཞིང་།རྗེ་སྔགས་རམས་པ་བློ་བཟང་དོན་གྲུབ་དང་།སྤྲོ་ཚིགས་དགེ་བཤེས་དཀོན་མཆོག་དར་རྒྱས་ཚང་གིས་སར་གཟིགས།ཆོས་འདུལ་བ་དང་རྒྱུད་སྡེ་ལས་གསུངས་པ་ལྟར་ཆོ་ག་དང་ཕྱག་ལེན་གང་ཐེབས་ཀྱིས་ཐིག་བཏབ་ཅིང་།འདུ་ཁང་དང་ཆོས་ར་སོགས་བཞེངས་སྐབས་མཚན་མོར་བྱིས་པ་རྒྱུས་མེད་ཅིག་གིས་སྐད་གདངས་སྙན་མོའི་ངང་ནས་དཔལ་གསང་བ་འདུས་པའི་རྩ་སྔགས་སྐྱོར་བཞིན་པ་གྲྭ་རྒན་ཟུར་དང་གཞོན་པ་ཀུན་ཀྱིས་ཐོས་ཞེས་གོང་མ་རྣམས་ཀྱི་ཞལ་རྒྱུན་དུ་ད་དུང་ཡང་ཡོད་དོ།།